ΓΡΑΠΤΗ ΕΡΩΤΗΣΗ E-2666/96 υποβολή: Amedeo Amadeo (NI) προς την Επιτροπή (15 Οκτωβρίου 1996)

Θέμα: Φόρος κατανάλωσης επί των οινοπνευματωδών ποτών

Οι διαφορές στους συντελεστές των φόρων κατανάλωσης μεταξύ των κρατών μελών έχουν ως αποτέλεσμα την αύξηση του λαθρεμπορίου, των απατών, της παράνομης παραγωγής και της άδηλης κατανάλωσης.

Διαπιστώνεται πράγματι ότι ο συντελεστής φόρου κατανάλωσης επί των αλκοολούχων ποτών είναι πέντε φορές υψηλότερος από το κατώτατο όριο που καθορίζει η ευρωπαϊκή οδηγία (550 Ecu ανά εκατόλ. καθαρού οινοπνεύματος) στη Σουηδία, τη Φινλανδία, τη Δανία, την Ιρλανδία και το Ηνωμένο Βασίλειο. Συντελεστής μηδέν εφαρμόζεται στο κρασί από την Ιταλία, τη Γερμανία, την Ελλάδα, την Ισπανία, το Λουξεμβούργο, την Αυστρία και την Πορτογαλία και συντελεστής φόρου κατανάλωσης στην μπίρα ποικίλλει από 1, στην Ισπανία, έως 15 στη Φινλανδία (ο συντελεστής είναι 1,87 Ecu ανά εκατόλ. οινοπνεύματος τελικού προϊόντος).

Είναι προφανές ότι δεν είναι δυνατόν να προχωρήσουμε με τον τρόπο αυτό και ζητείται από την Επιτροπή παρέμβαση εναρμόνισης και εκπλήρωση της υποχρέωσης για καθορισμό εκσυγχρονισμένων ελάχιστων συντελεστών, καθώς και υποχρεωτικών ανώτατων ορίων.

Απάντηση του κ. Monti εξ ονόματος της Επιτροπής (3 Δεκεμβρίου 1996)

Στο Λευκό Βιβλίο ((COM(85) 310. )) της που υπέβαλε το 1985, η Επιτροπή τόνισε ότι σε μία Ευρώπη χωρίς σύνορα είναι αναγκαία η στενότερη προσέγγιση των συντελεστών των ειδικών φόρων κατανάλωσης, και το 1987 πρότεινε κοινούς συντελεστές των ειδικών φόρων κατανάλωσης για τα αλκοολούχα ποτά.

Όταν τόσο το Κοινοβούλιο όσο και το Συμβούλιο απέρριψαν την εν λόγω άποψη, η Επιτροπή πρότεινε ελάχιστους συντελεστές των ειδικών φόρων κατανάλωσης για όλα τα προϊόντα, θέτοντας παράλληλα ως στόχο υψηλότερους συντελεστές που όλα τα κράτη μέλη θα έπρεπε να επιτύχουν συν τω χρόνω. Η διαφορά μεταξύ των δύο συντελεστών ήταν, κατά την άποψη της Επιτροπής, η υψηλότερη που θα μπορούσε να γίνει αποδεκτή χωρίς να παρουσιασθούν ανεπίτρεπτες στρεβλώσεις του ανταγωνισμού ή εκτροπή της ροής των εμπορικών συναλλαγών ή εσόδων.

Κατά την έγκριση των εν λόγω προτάσεων για την κατάργηση των φορολογικών συνόρων την 1η Ιανουαρίου 1993, το Συμβούλιο διέγραψε από τα κείμενά τους κάθε αναφορά σε συντελεστές ως επιδιωκόμενους στόχους, και μείωσε δραστικά τα επίπεδα των ελάχιστων συντελεστών που είχαν προταθεί (όσον αφορά το κρασί στο μηδέν).

Εν τω μεταξύ η Επιτροπή συνέταξε την πρώτη έκθεσή της ((COM(95) 285 τελικό. )) όσον αφορά τη λειτουργία των ελάχιστων συντελεστών που ήδη ισχύουν. Για τους λόγους που αναφέρονται στην εν λόγω έκθεση, η Επιτροπή δεν υπέβαλε πρόταση τροποποίησής τους, αλλά αντ'αυτού άρχισε μία διαδικασία ευρείας διαβούλευσης. Η εν λόγω προσέγγιση συνάντησε γενικά ευνοϊκή υποδοχή από το Κοινοβούλιο και το Συμβούλιο, και μάλιστα το Συμβούλιο συνέβαλε στη διαδικασία διαβούλευσης εκδίδοντας γνώμη για την έκθεση της Επιτροπής.

Η Επιτροπή έχει αρχίσει ήδη τη σύνταξη της δεύτερης έκθεσής της όσον αφορά τους ελάχιστους συντελεστές. Στην εν λόγω έκθεση θα λαμβάνεται υπόψη η κατάσταση που περιγράφεται στην ερώτηση του Αξιότιμου Μέλους, και θα υποβληθεί μαζί με άλλες ενδεχομένως προτάσεις - στο Κοινοβούλιο και το Συμβούλιο το πρώτο τρίμηνο του 1997. Θα θεωρηθεί δεδομένο ότι είναι αδύνατο να εγκριθεί οποιαδήποτε τροποποίηση των ελάχιστων συντελεστών χωρίς την ομόφωνη συμφωνία του Συμβουλίου.